Výpoveď otom čojetu videť

Výpoveď otom čojetu videť je debutový album slovenskej hip-hopovej skupiny Druhá Strana vydaný pod vydavateľstvom JK records 24. júna 2006. Na albume sa nachádzajú hostia ako Rytmus, Čistychov a Slipo zo skupiny L.U.Z.A., Momo a iní. O produkciu sa postarali Viktor Hazard, Hajtkovič, Čistychov, Grimaso, Šegy 100, DJ Jazzy a iní. Album sa nahrával v štúdiu Creative Music House a o mixáž a mastering sa postaral DJ Jazzy.

Album sprevádzal niekoľkomesačný odklad a pred jeho vydaním sa na internet dostala nevymastrovaná verzia albumu.

Z albumu sa predalo okolo 2 000 kusov.

Pozadie vzniku a nahrávanie 
Začiatkom roka 2006 sa objavili v médiách informácie o pripravovanom debutovom albume Druhej Strany, kde bolo spomenuté miesto nahrávania a niekoľko hostí a producentov. Vo februári sa objavili konkrétnejšie informácie, kompletný zoznam producentov aj hostí a informácie o pripravovanom videoklipe k skladbe "Ulica žije", ktorý však nikdy nebol zrealizovaný. Album mal vyjsť na jar 2006, no bol posunutý a medzitým sa na internet dostala nevymastrovaná verzia albumu. Album nakoniec vyšiel 24. júna pod vydavateľstvom JK records. 7. septembra 2006 bol Moloch Vlavo hosťom v relácii Sampler na Rádiu FM. V relácii zazneli skladby "Furt stoka", "Nepotrebujem", "Sprav ma" a "Slovenky". V relácii sa objavil aj vydavateľ Jofto z JK records, ktorý objasnil, prečo sa album zdržal a dôvodom bolo chybné vytlačenie bookletu albumu. Padla aj otázka, prečo sa pred vydaním dostala nevymastrovaná verzia albumu na internet, ale ani Moloch Vlavo, ani Jofto na to nevedeli odpovedať.

Skladby sa nahrávali v Creative Music House, o nahrávanie, mixáž a mastering albumu sa postaral DJ Jazzy. Na albume sa predstavilo množstvo hostí - Korytnák, Slipo, Damián Boss, Grázel Goliáš, Jedno Agresívne Oko, Kadyšon, Nevieme, Čistychov, Rytmus, Suchý Pes, Lektor a Momo.

O hudobné produkcie sa postarali Viktor Hazard, Hajtkovič, Čistychov, Grimaso, Šegy 100, DJ Jazzy, Mŕtvy Aleš, Korytnák, Miky Mora a Moloch Vlavo.

Skladba "Slovenky" sa objavila ešte v roku 2005 na Rapsuperstar mixtape vol. 1.

Kompozícia

Hudobná štruktúra 
Väčšina hudobnej produkcie na albume sa nesie v temnejšom štýle, typická produkcia pre "stoka rap" ako robila Druhá Strana, napr. v skladbách "Druhá strana sídliska", "Každý vie byť zlý", "Ulica žije", "Akú farbu má ulica", "Hovor čo chceš, ideme po svojom" alebo "Výpoveď otom čojetu videť". V skladbách "Nepozná inú zem" alebo "Stratená" obsahuje sample zo starých slovenských platní, typické pre staršiu Hajtkovičovu tvorbu. Album obsahuje aj trochu jemnejšie ladené skladby ("Sprav ma", "Slovenky") alebo dancehallom ovplyvnenú skladbu "Nepotrebujem", ktorú produkoval Čistychov.

Lyrika a prejav 
Témy na albume sú typické pre pouličný "stoka" rap, život na sídlisku, drogy, prostitúcia, sociálna situácia a pod. Na albume sa nachádzajú aj dve skladby o sexe a ženách ("Sprav ma", "Slovenky"). Prejav Druhej Strany je agresívny a obsahuje mnoho vulgarizmov. V mnohých skladbách počuť negatívne narážky a slovné útoky na políciu, rôzne celebrity a iných rapperov, napr. Ivan Tásler, Mec Vrabec, Modrá Žiara alebo Fredy Ayisi. Český redaktor Affro bol spomenutý v skladbe "Kto si?", Lyrik bol spomenutý hosťujúcim rapperom Rytmusom na skladbe "Sprav ma", kde Rytmus na konci skladby povedal: "Lyrik, ty mastný kokot, skap!" Miky Mora má skoro na celom albume zdvojený hlas.

Prijatie

Predaj 
Miky Mora sa v októbri 2006 vyjadril, že je predaných 2 000 kusov z albumu. Viktor Hazard a Lyrik spomínali 7. septembra v relácii Sampler, kde bol Moloch Vlavo hosťom, že v danom týždni videl v štatistikách IFPI album v prvej osmičke najpredávanejších slovenských albumov. Najvyššia zaznamenaná pozícia na oficiálnych stránkach IFPI je 31. miesto v 41. týždni roka 2006, no štatistiky sú nekompletné a chýbajú tam údaje z prvých týždňov predaja.

Ocenenia 
Album bol nominovaný na Aurela za najlepší album v kategórii hip-hop za rok 2006, ale cenu vyhral rapper Rytmus s jeho albumom Bengoro.

Zoznam skladieb

Výroba albumu 
 Martin "Miky Mora" Mikuláš - rap, hudobná produkcia
 Denis "Moloch Vlavo" Domaracký - rap, hudobná produkcia
 Robert "Hajtkovič" Dobiáš - hudobná produkcia
 Daniel "Čistychov" Chládek - rap, hudobná produkcia
 Michal "Grimaso" Mikuš - hudobná produkcia
 Michal "Šegy 100" Šemšej - hudobná produkcia
 Oliver "Jedno Agresívne Oko" Domaracký - rap
 Patrik "Rytmus" Vrbovský - rap
 Roman "Momo" Grigely - rap
 DJ Jazzy - hudobná produkcia, nahrávanie, mixáž, mastering
 Viktor Hazard - hudobná produkcia
 Slipo - rap
 Marek "Korytnák" Kovalovský - rap
 Mŕtvy Aleš - hudobná produkcia
 Daniel "Kadyšon" Bachratý - rap
 Suchý Pes - rap
 Lektor - rap

Rebríčky a certifikácie

Umiestnenie v rebríčkoch

Referencie 

Hudobné albumy z 2006
Debutové albumy
Slovenské hip-hopové albumy